Só lyk transformasie se formule | Maroela Media
80-9-9-2 Dít is die formule waarmee transformasie vandag in Suid-Afrika toegepas word.
Die getalle 80% swart, 9% wit, 9% bruin en 2% Indiër, verteenwoordig breedweg die Suid-Afrikaanse demografie in terme van ras.
Wanneer die ANC-regering dus op enige platform, of teenoor enige instansie, praat van transformasie, is dit wat hulle bedoel. Hieroor moet daar geen twyfel meer wees nie.
Transformasie het 'n ideologiese wapen van demografiese verteenwoordiging gegrond op ras geword, wat niks met die waardes van die Grondwet en die 1994-oorgang na demokrasie te doen het nie. Die ANC-regering gebruik die afgelope paar dekades hierdie wapen uiters effektief om die een na die ander organisasie te kaap vir sy eie doelwitte en hulle effektiewelik lam te lê in gehoorsaamheid aan die Staat.
Die uiteindelike doel met hierdie beweging is nie beter geleenthede vir voorheen benadeeldes of die regstel van vergrype van die verlede nie, maar die afbreek van enige instelling wat nog deur 'n meerderheid wit mense besit of bestuur word. Dít is die uiteindelike implikasie van die streng toepassing van transformasie.
Die verdere uitwerking hiervan is dat geen instelling, ongeag of dit staat of privaat is, deur 'n meerderheid witmense bestuur kan word nie. Dit hou enorme implikasies in vir die wit bevolking van Suid-Afrika.
Die meerderheid ondernemings en ander instansies in Suid-Afrika stem klaarblyklik hiermee saam. Gaan tik gerus die woorde 'transformation charter' in op jou soekenjin en wees gereed om verstom te staan oor hoe gretig en in baie gevalle verplig, organisasies en instellings in Suid-Afrika is om gebiedend gehoor te gee aan die ANC-regering se 'evangelie van transformasie'.
Transformasie is nou die heilige koei in Suid-Afrika. Dit is een van die ANC-regering se top-prioriteite vir Suid-Afrika. Nie die swak ekonomie of die droogte wat steeds in dele voortwoed, of die swak peil van onderwys nie. Transformasie.
Hoe het ons hier uitgekom? Dit voel so ver verwyderd van die '1994-ooreenkoms'? Die rede hiervoor is eenvoudig.
Ons Grondwet, in samewerking met die Grondwetlike Hof, maak voorsiening daarvoor dat wetgewing geïmplementeer kan word wat regtens teen sekere mense kan diskrimineer om sodoende 'die bereiking van gelykheid te bevorder'.
Artikel 9(2) van die Grondwet lees as volg: "Gelykheid sluit die volle en gelyke genieting van alle regte en vryhede in. Ten einde die bereiking van gelykheid te bevorder, kan wetgewende en ander maatreëls getref word wat ontwerp is vir die beskerming of ontwikkeling van persone, of kategorieë persone, wat deur onbillike diskriminasie benadeel is."
Die regering het toe presies gaan doen waarvoor die Grondwet ruimte gelaat het. Hulle het verskeie stukke wetgewing gaan opstel om 'die bereiking van gelykheid te bevorder'. Hieronder tel die Wet op Swart Ekonomiese Bemagtiging, die Wet op Breë-Basis Swart Ekonomiese Bemagtiging, die Wet op Gelyke Indiensneming en die Wet op die Bevordering van Gelykheid en Voorkoming van Onbillike Diskriminasie, om maar 'n paar te noem.
Deur die implimentering van hierdie wette en vele ander, word elke instansie en instelling stelselmatig gekaap en gekoöpteer om eerstens onder hoofsaaklik swart bestuur te val en tweedens sodoende deur die ANC-regering beheer te word. So breek die ANC-regering alle moontlike teenstand af van enige organisasie se kant. Dit is natuurlik nie die boodskap wat verkondig word nie, maar dit is die realiteit.
Intussen is hierdie rassistiese ideologie van transformasie besig om enorme en selfs onomkeerbare skade aan die ekonomie aan te rig. Transformasie het een van die hoofredes geword waarom wit mense die land verlaat. Die impak van emigrasie op die ekonomie word al hoe erger. Talent verlaat die land en neem hul bates en geld saam, terwyl onwettige immigrante, wat meestal uit hul lande van herkoms vlug, hier 'n ander heenkome kom soek. Dit vererger natuurlik die situasie en skep vrees by baie wit Suid-Afrikaners oor hulle en hul kinders se toekoms in die land. Dit is glad nie meer ongewoon om te hoor hoe ouers hul kinders aanmoedig om oorsee te gaan en permanent daar te bly nie. Dit val natuurlik reg in die kraal van die ANC-regering se plan om wittes uit te skakel en uit die land uit te werk.
Die ironie van die saak is hoe harder die staat sy transformasiebeleid afdwing, hoe slegter gaan dit met die land. In 'n ope brief aan die minister van arbeid, skryf Gerhard Papenfus, die hoof uitvoerende bestuurder van die Nasionale Werkgewers Vereniging van Suid-Afrika, die volgende oor transformasie: "Minister, these policies are destined to bring poverty and hardship over the very people it envisages to benefit. Just as in the case of apartheid, this is legalised injustice, which deprives a whole nation of the ability to prosper."
Die mees onlangse uitbarsting oor transformasie het natuurlik van die minister van sport, Fikile Mbalula, gekom. Hy het besluit die regte van die vier grootse sportliggame, om te wedywer vir die aanbieding van internasionale sportgeleenthede, moet summier opgehef word. Die rede? Transformasieteikens is nie behaal nie. Die minister noem transformasie, moreel 'die regte ding om te doen', in ag genome die ongeregtighede van die verlede. Duidelik het die minister en sy regering nie die vaagste benul wat morele waardes behels nie.
Flip Buys het onlangs die term TransforNazi's gebruik om die geagte minister te beskryf en die vraag kan tereg gevra word: Is ons op pad na 'n Nazi-staat? Of nog erger, is ons reeds daar? Die analise en vergelyking wat James Myburgh in sy 2014-artikel Race quotas: The terrible power of 'demographic representivity' tussen Suid-Afrika en Nazi-Duitsland maak, is genoeg om koue rillings teen enige persoon se rug af te stuur en dit is definitief die moeite werd om te lees.
Die probleem is duidelik. Die vraag is nou, wat is die oplossing? As individue staan ons nie 'n kans nie. Die mag waarteen ons te staan kom, is te groot. Die antwoord lê dus in gemeenskaplike pogings. Ons is saam sterker en deur aan te sluit by organisasies wat veg vir burgerregte, kan ons 'n verskil maak. Dit is natuurlik ook kritiek dat ons geestelike leiers sterk en eenparige boodskappe begin uitstuur oor wat moreel aanvaarbaar is, sodat ons nie op transformasie-predikers, oftewel sportministers, hoef staat te maak om ons denke hieroor te rig nie. In kort, raak aktief betrokke en maak so 'n verskil. Niemand gaan dit vir jou doen nie.
CIA se plunderformule, dis al.
Goed gestel CvW!
Minderhede se bestaansreg is hulle ontneem. Ekonomiese, kulturele, akademiese en sosiale welvaart word ontneem van ons – die plan is baie duidelik, totale onderdrukking en vernietiging van dit wat nie swart (en ANC) is nie.
Ons is tydsgewys al omtrent deur 'n hele generasie siklus mbt tot BEE, (so die wit 'bevoordeling' is nou al lankal omgedraai), maar nog steeds word minderhede net meer en meer onderdruk. Die sielkundige stryd word baie mooi gespeel.
Ek glo en vertrou jou oplossing is al wat gaan werk in die toekoms, maw betrokkenheid!
BEE is 'n kommunistiese beleid, punt. Hulle agenda was om 'n blanke skuldgevoel te skep, besigheidsbelange van die blanke te VAT soos dit tans gaan (100% kommunisties). Hulle sal net soos met grond nie end kry tot hulle álles het nie. SA is 'n proefkonyn vir wat in die res van die wêreld ook gaan volg as daar nie 'n ingryping van die God van Abraham, Isak en Jakob kom nie…
In kort bepaal rasse se tempo om voort te plan hul politieke posisie in die land.
Veronderstel die demografie verander skielik – veronderstel. Ek wonder of die ANC dan nog absolute verteenwoordiging sal voorstaan.
Mooi stil kniel, wag vir die einde. Het die reg teen hulle gebruik. Nou word dit teen ons gebruik. Wat sal die oplossing wees?